Vreemde deurskynende 'ding' in drinkwater | News24
Vreemde deurskynende 'ding' in drinkwater
=Die deurskynende jellie-agtige organisme op die teelepel het in Morné Els se koffie gedryf.
Die eerste koffie van die dag was Maandag 'n nare gevoel vir 'n inwoner van Despatch toe hy 'n vreemde jellie-agtige "wurm" in sy beker sien dryf.
Morné Els sê 'n mens kyk mos gewoonlik nie in jou koppie terwyl jy jou koffie roer nie want jy is so haastig om dit te drink.
"Maar hierdie keer het ek regtig gesit en vir 'n slag gekyk toe ek my koffie roer. Ook maar gelukkig. Want toe ek so kyk, toe sien ek maar my magtig, hier dryf mos 'n snaakse ding in my koffie.
"Dit het gelyk soos 'n deurskynende larwe gedrog. Ek het dit met 'n teelepel uitgehaal en die storie bekyk," sê Els.
Wat vir hom meer grillerig was, is dat die organisme, nadat dit in die ketel gekook is, steeds beweeg het toe dit in die teelepel lê.
"Dit lyk na 'n vreeslike ongesonde ding. Wat is dit? Kan 'n mens siek word as jy dit inkry?" wou Els weet.
Mthubanzi Mniki, munisipale woordvoerder het gesê die resultate van bakteriese-toetse van Despatch se drinkwater die afgelope twee weke, is alles binne die aanvaarbare SANS 241 kwaliteit-toets vir drinkwater.
"Die 'wurm' is heel moontlik 'n ry eiertjies in 'n beskermde laag. Dit is onwaarskynlik dat dié eiertjies in die vorm wat dit is, die chloor-vlakke en watertoevoerdruk sou oorleef.
"Ons het in die verlede sulke klagtes ondersoek en tot die slotsom gekom dat 'n insek dalk in die kraan kon opkruip en daar eiers gelê het wat dan uitgespoel het sodra die kraan oopgedraai word," het Mniki gesê.